**60. Sebestyén Sándor szobrászművész életműve**

Sebestyén Sándor Lónya községben született 1949-ben. Az általános iskolát Lónyán, a középiskolát Vásárosnaményban végezte. Nem vették fel a képzőművészeti főiskolára, így 1968-ban az NDK-ban vállalt munkát, a jénai üveggyárban dolgozott, később jelentkezett a lipcsei képzőművészeti főiskolára, ahol szobrászatot tanult. 1973-ban a nyíregyházi Universil Üvegtechnikában helyezkedett el, ahol tovább képezte magát az üvegmegmunkálás terén. Ezzel egy időben elkezdte látogatni a szintén nyíregyházi Tóth Sándor szobrászművész által vezetett szobrász szakkört, ahol megismerkedett a szobrászmesterség műhelytitkaival is. A házasságkötés és a családalapítás éveiben Nyíregyháza és Budapest között ingázott, hogy a Képzőművészeti Kivitelező Vállalatnál szintén autodidakta módon kitanulhassa a szoboröntés tudományát is. 1980-ban kérte felvételét a Művészeti Alapba. Sikeres felvételi után a szobrászati tagozat tagjává válhatott, és végre – szabadfoglalkozású alkotóként – a hivatása lett a művészet. 1981-ben a nyíregyházi Móricz Zsigmond Színház társalgójába készült első köztéri portré domborműve Somogyi Gyuláról. Közel száz köztéri alkotást készített, melyek legtöbbje Szabolcs-Szatmár-Bereg vármegyében látható. Nyíregyháza városában körülbelül húsz alkotását csodálhatjuk: domborműveket, emléktáblákat, cégéreket és szobrokat. Itt található munkái pl. a Szarvas paléta, Vécsey Károly mellszobra, a Kossuth téri Mars és Vénusz bolygókép, vagy a Kállay Gyűjtemény cégére. Az első köztéri portréjához hasonlóan az utolsót is Nyíregyházán leplezték le, a Sanyika – Jövő című bronz ivókutat, sajnos már csak posztumusz.

Alkotó éveiben Nyíregyházán élt, nyíregyházi szobrászművészként emlegette a szakma és a nagyközönség. Itt alapított családot és itt élt 2010-ben bekövetkezett haláláig, utolsó éveiben Nyíregyháza-Istvánbokorban.